Folketing
2006-12-07

Det er den plan, der har været, siden regeringen trådte til, og det er heldigvis ved at gå op for flere og flere. Hvis nogle har glemt, hvordan planen lyder, så har finansministeren formuleret det helt klart under sidste års finanslovdebat. Han sagde dengang, at strategien er: Den del, der bruges til offentlig forsørgelse og offentlige serviceudgifter, bliver en mindre andel af den samlede kage, selv om det, der bruges i det offentlige, totalt set vokser hvert eneste år. Det er protesterne imod denne strategi om mere privat og mindre fællesskab, imod angreb på borgernes rettigheder med hensyn til indkomst og imod tommeskruerne for den kommunale velfærd, der det sidste halve år gang på gang har tvunget regeringen i defensiven – fra pædagogerne, gymnasierne, handelsskolerne og sygeplejerskerne. Statsministeren har mistet sin troværdighed som velfærdsfan og prøver nu at sminke sig ud af problemerne med sin såkaldte kvalitetsreform. Regeringen tager rundt til debatmøder og siger, at de lytter til de ansatte i den offentlige sektor.